Der var aldrig for alvor tvivl om kampens udfald, da Aalborg Håndbold tirsdag aften mødte Nordsjælland Håndbold i Herre Håndbold Ligaen. Det nordjyske mandskab vandt kampen i Hillerød med 31-25, og dermed ligger Mikkel Hansen og kompagni stadig på ligaens førsteplads. Det var Nordsjælland, som ligger tredjesidst i tabellen, der scorede kampens første mål. Aalborg fik udlignet og holdene fulgtes ad til stillingen 4-4. Herefter trak nordjyderne fra og fik bragt sig foran med 8-4. I løbet af første halvleg fik Aalborg Håndbold øget føringen, og gæsterne kunne gå til pause foran med 17-12. Trak afgørende fra I begyndelsen af anden halvleg fik begge hold sat stimer af mål sammen. Aalborg kom på måltavlen først, men tre Nordsjælland-scoringer på stribe fik nordjydernes føring til at skrumpe til tre mål. Herefter fandt nordjyderne dog vej til nettet tre gange i træk, og dermed var Aalborg på ny komfortabelt foran. Nordsjælland fik endnu en gang reduceret Aalborgs føring til tre mål, men midt i anden halvleg trak nordjyderne afgørende fra. Da hornet lød efter 60 minutters spil, stod der 31-25 til Aalborg på måltavlen efter en kamp, hvor særligt svenske Felix Claar med ni scoringer var i hopla for nordjyderne. Aalborg Håndbold har med sejren fortsat kun sat et enkelt point til i ligaen i denne sæson og ligger efter 13 kampe på førstepladsen med 25 point på kontoen. Det er et point mere end GOG, som tirsdag vandt med 35-33 over Bjerringbro-Silkeborg Håndbold.

Opsummering:
Aalborg Håndbold holder fast i førstepladsen i herrernes håndboldliga efter sejr på udebane.